b'\n_START_ARTICLE_\nGordon Kennedy\n_START_SECTION_\nKarriere\n_START_PARAGRAPH_\nGordon Kennedy blev uddannet fra Aarhus Teater i 1992. Han fik sit store gennembrud i Danmarks Radios ungdomsprogram Transit sammen med skuespillerkollegaen Timm Vladimir. Sammen med Vladimir opn\xc3\xa5ede han succes som duoen Timm og Gordon med bl.a. tv-sketch-programmerne Vladimir & Kennedy og Tab og Vind med Gordon & Timm. De indspillede ogs\xc3\xa5 filmen Stjerner uden hjerner i 1997, der er blandt de d\xc3\xa5rligst ratede film nogensinde p\xc3\xa5 internetdatabasen IMDb._NEWLINE_Han har siden v\xc3\xa6ret knyttet til flere forskellige teatre, prim\xc3\xa6rt indenfor revy-genren. Han har bl.a. medvirket i tv-serierne Bryggeren, Karrusel, Skjulte spor og Langt fra Las Vegas._NEWLINE_Han har gentagne gange fors\xc3\xb8gt at komme med til Dansk Melodi Grand Prix med sange, som han har skrevet. F\xc3\xb8rste gang var i 1984 med sangen "T\xc3\xb8r du la\' v\xc3\xa6r\'", hvor han gik i 10. klasse. Han fik to piger, der sang kor, til at synge sangen. Sangen blev senere brugt i programmet Transit, som en parodi p\xc3\xa5 en Grand Prix-sang, og i 1995 n\xc3\xa5ede sangen fire uger som #1 p\xc3\xa5 Tracklisten i 1995._NEWLINE_I 1993 fors\xc3\xb8gte han igen med sangen "Sjip Sjap" og fik afslag. Han skrev ogs\xc3\xa5 en sang til Grand Prix\'et i 1995, men opgav at sende den ind, da da han mente, at den var for d\xc3\xa5rlig. I 1999 fors\xc3\xb8gte han med en boyband-pr\xc3\xa6get sang kaldet "Jeg kan ikke vente". \xc3\x85ret efter skrev han sangen "N\xc3\xa5r jeg t\xc3\xa6nker p\xc3\xa5 dig" og i 2005 skrev han sangen "Hvis du ku". Senest fik han afslag i 2008._NEWLINE_Han har udtalt, at det n\xc3\xa6rmest at blevet en mani for ham, at f\xc3\xa5 en sang med til Melodi Grand prix, men at han ikke selv vil synge den, fordi han ikke er dygtig nok. Han har v\xc3\xa6ret v\xc3\xa6rt for MGP i 2002 og 2003 samt for Danish Grammy i 1998 og 2003._NEWLINE_I 2007 modtog an prisen \xc3\x85rets Dirch, ogs\xc3\xa5 kaldet \xc3\xa5rets Revykunstner, ved Revyernes Revy._NEWLINE_I 2010 medvirkede han i TV3-programmet Til middag hos..., der blev sendt d. 5.-8. april. Han deltog i programmet sammen med Per Pallesen, Dennis Knudsen og Camilla Miehe-Renard. Samme \xc3\xa5r lavede han et onemanshow kaldet Hulemanden, der bl.a. blev opf\xc3\xb8rt p\xc3\xa5 Folketeatret i K\xc3\xb8benhavn og Kulturhuset Pavillonen i Grenaa._NEWLINE_I efter\xc3\xa5ret 2013 medvirkede han i en video med Chili Klaus, hvor han smagte en Infinity chili, der har en styrke p\xc3\xa5 omkring 1.067.286 scoville, p\xc3\xa5 trods af, at han ikke bryder sig om chili og st\xc3\xa6rk mad. P\xc3\xa5 nogenlunde samme tidspunkt lavede Kennedy en parodi p\xc3\xa5 Klaus\' videoer, hvor han sammen med Klaus smagte p\xc3\xa5 sukker p\xc3\xa5 Hotel Royal i Aarhus. Udover at chili var byttet ud med sukker, foregik smagningen p\xc3\xa5 samme m\xc3\xa5de som Klaus\' chilismagninger._NEWLINE_I 2014 begyndte han p\xc3\xa5 han p\xc3\xa5 Den Danske Filmskole p\xc3\xa5 manuskriptlinjen._NEWLINE_I 2014 instruerede Kennedy Gr\xc3\xa6sted Revyen for f\xc3\xb8rste gang. Revyen modtog prisen for "\xc3\x85rets Revy" ved Charlies Revygalla dette \xc3\xa5r. Kennedy instruerede revyen igne i 2017, hvor den atter vandt prisen som "\xc3\x85rets Revy".\n_START_SECTION_\nPrivatliv\n_START_PARAGRAPH_\nKennedy blev gift med Henriette Stender i 2002. Sammen har de en datter fra 2001 og en s\xc3\xb8n fra 2004. I 2017 annoncerede parret, at de skulle skilles._NEWLINE_I sommeren 2017 dannede han par med Susannah Hunt.'